Frank Aaen (EL), 2005-11-18:
Ministeren kan snakke udenom alt det, ministeren ønsker.
Sagen er, at hver eneste gang man laver ændringer af personskatterne, så har man møjsommeligt undladt at give skattelettelser til alle dem, der har mindst.
Arbejdsløse, pensionister, uddannelsessøgende er holdt ude, hver gang man har ændret personskatten.
Sådan er det.
Men ellers vil jeg sige, at det der med at få medarbejderindflydelse er noget positivt.
Det med at få delt overskuddet med medarbejderne er noget positivt, siger ministeren, men det skal være frivilligt.
Frivilligt for hvem?
Eller er det frivilligt for direktøren?
Det er jo meget interessant.
Det er jo lige præcis forskellen på Venstre og Konservative og Enhedslisten og venstrefløjen, at når førstnævnte snakker om frivillighed, så er det altid frivillighed for dem, der har, og i særdeleshed frivillighed for dem, der har magt, men ikke frivillighed for dem, der ikke har magt, og dem, der ikke har.
Det er jo en meget interessant diskussion, der har været her mellem højresiden og SF.
Det, jeg synes er mest interessant, og som jeg sådan set gerne vil gå ind i, er jo den fremhævelse, som er kommet fra højresiden, af, at det med at give aktier til medarbejderne er til fordel for virksomheden.
Det synes jeg jo sådan set er en rigtig god tankegang.
Den er jo meget i stil med det, jeg selv står for.
Jeg synes, at det er dem, der arbejder i virksomheden, der også skal eje virksomheden, og jeg er helt sikker på, at det ville give bedre virksomheder end i dag, hvor man har en lille kreds af ejere, som dominerer, ejer og bestemmer i virksomhederne.
Derfor vil jeg da sige, at hvis det er rigtigt, som det bliver sagt, og man mener, at det er godt for en virksomhed, at medarbejderne har aktier i virksomheden, så bør vi jo lave det til en obligatorisk ordning.
Så skal vi vist have fat i de gode gamle forslag, som venstrefløjen og Socialdemokratiet har haft fremme gennem tiderne, om at lave overskudsdeling og økonomisk demokrati, hvor virksomhederne forpligtes til at dele deres overskud med deres ansatte og gerne for min skyld i form af, at de forpligtes til at afgive en del af ejendomsretten, ved at de enten kollektivt – det foretrækker vi – eller individuelt giver medarbejderne aktier som en andel af overskuddet.
Men altså som en obligatorisk ordning.
Jeg synes, det lyder rigtig interessant.
Og jeg kan jo forstå, at vi vil have opbakning til sådan en obligatorisk overskudsdeling, hvor medarbejderne får aktier, at vi vil få støtte til det fra højresiden.
Men det er jo ikke det, det drejer sig om her.
Det, det drejer sig om med den her lovgivning, vi behandler i dag, er muligheden for at kunne veksle løn til aktieavance og dermed til lavere skat, som er særlig til fordel for de højest placerede i virksomheden og dem, der betaler topskat.
I det her tilfælde er det altså en skattelettelse, der kun kommer en del af de privatansatte til gode, som ikke kommer offentligt ansatte til gode, men den generelle linje er i øvrigt, at der heller ikke er noget til de arbejdsløse, at der heller ikke er noget til pensionister, og at der heller ikke noget er til de uddannelsessøgende.
Det er jo den linje, som Venstre og Konservative og Dansk Folkeparti har kørt siden 2001, hvor de kom til magten, nemlig at alle skattelettelser i særdeleshed skal forbeholdes dem, der har mest, hvorimod de, der har allermindst, ikke skal have noget.
Det her er klart en lovgivning, der har med det at gøre, og som vil udvide den ulighed i samfundet, og den kan Enhedslisten naturligvis ikke være med til.